觀音大士讚
作者：釋道沖
朝代：宋

paragraphs: 一切音聲相，是人聽以耳。
我圜通大士，唯以眼而聽。
非特以眼聽，六根互爲用。
當其互用時，根境不相雜。
譬如帝珠網，交光相融攝。
即此融攝相，各各住自位。
以此三昧力，普施於一切。
俾不離聲色，透出聲色海。
眼處若聞聲，耳處得解脫。
共證十方空，同名觀自在。
我作如是贊，定招妄語罪。
既招妄語罪，畫者亦是妄。
畫者既是妄，此相非真實。
於非真實處，此相常現前。
應作如是觀，是真法供養。